**IZOLÁCIÓS TERV**

**FIDELIO Idősek Otthona**

**Az intézkedési terv elkészítésénél fontos szakmai útmutatóként vettük figyelembe a Prof. Dr. Kásler Miklós miniszter Úr által kiadott Útmutatót és a COVID-19 fertőzéssel kapcsolatban felkészülési és infekciókontroll feladata tárgyú eljárásrendjét.**

**Az izolációs terv célja**, hogy meghatározza vonatkozó jogszabályok és az egyedi sajátosságok figyelembe vétele mellett azokat az intézkedéseket, melyek betartásával megelőzhető, illetve csökkenthető a COVID -19 néven azonosított, illetve egyéb ehhez hasonló más vírusok által okozott fertőzések kialakulása és annak terjedése Otthonunkban.

Lakóink átlagéletkora magas, sokan szenvednek jelenleg is halmozottan krónikus megbetegedésben és járványügyi szempontból is a magasabb kockázatcsoportba tartozó személyeknek tekinthetők.

Ennek érdekében, mint legfontosabb szempontot, az emberélet védelmét szem előtt tartva az az alábbiak szerint dolgoztuk ki cselekvési tervünket:

**Az izolációs tervnek nem célja:**

* a kórokozó,
* a megbetegedés tüneteinek,
* a fertőzés legfontosabb jellemzőinek,
* a betegséggel kapcsolatos jelentési kötelezettségnek,
* esetek osztályozására vonatkozó információknak,
* végzendő mikrobiológiai vizsgálatoknak, részletes ismertetése, de a jelenleg rendelkezésünkre álló összes megbetegedéshez, jelenlegi járványügyi helyzethez kapcsolódó aktuális, tájékoztató anyagot elérhetővé tettük az Otthon földszinti társalgójában és a nővérpultnál, lehetőséget biztosítva az adott témában történő további információk megismerésére, a még részletesebb tájékozódásra.

**Az izolációs terv hatálya:**

Az izolációs terv a jóváhagyás napján lép hatályba. Az izolációs tervet, annak egyes elemeinek megváltozása esetén módosítani kell. Az izolációs intézkedések személyi hatálya kiterjed az ellátottakra, valamint az Intézmény szakmai működésében, illetve egyéb szolgáltatás nyújtásában közreműködő személyekre. Az izolációs intézkedések területi hatálya az Intézmény egésze. Az izolációs tervet nyilvánosságra kell hozni és minden benne érintett személyt tájékoztatni szükséges. Az izolációs terv módosításakor a nyilvánosságra hozatalról ismételten gondoskodni kell. A jelenlegi járványügyi helyzetben lakógyűlés összehívására nincs lehetőség, ezért az írásos tájékoztatást választjuk, szükség esetén lakóink részére történő felolvasással segítve annak megismerését. Az ellátottak hozzátartozói részére az Otthon honlapján történő elérhetőség biztosításával nyújtunk lehetőséget az intézkedési terv megismerésére, hogy ezáltal is meggyőződhessenek arról, hogy a jelen helyzetben mindent megteszünk annak érdekében, hogy Otthonunkban elhelyezett hozzátartozójukat biztonságban tudhassák.

**Adminisztratív intézkedések:**

Csoport létrehozása –akik a szükséges intézkedéseket, feladatokat megszervezik, koordinálják, a végrehajtást irányítják, segítik, számon kérik és biztosítják a végrehajtáshoz szükséges feltételeket.

Tagok: Ocskó Györgyné intézményvezető

 Erdei Lászlóné intézményvezető helyettes

 Nyitrai Erzsébet főnővér

 Juhászné Nagy Annamária főnővér helyettes

 Varga Andrea- mentális feladatok

 Sági Tímea - adminisztratív feladatok

 Deákné Szabó Anikó - élelmezés

**1. Infekciókontroll óvó – védő rendszabályok az ellátás során:**

* Az Országos Tisztifőorvos látogatási, kijárási korlátozás és felvételi zárlatot elrendelő 2020.03.8-án kelt, 13305 – 8 620206EÜIG iktatószámú határozatának szigorú betartása. Ezzel egyidejűleg a lakók intézményen kívüli kommunikációjának, kapcsolattartásának segítése más módokon /telefon, internet/.
* az Otthon orvosával egyeztetve, csak a nagyon sürgős és indokolt esetekben történő egészségügyi ellátórendszerbe történő beutalások teljesítése,
* az egészségügyi intézményekből történő visszavételre vonatkozó szabályok betartása,
* a halasztható járóbeteg - szakellátásban történő vizsgálatok későbbi időpontra történő árhelyezése, így az Otthonon kívülre történő szállítások minimalizálása,
* lehetőség szerint az Otthonon belüli kontaktszám csökkentése érdekében:
	+ a halasztható csoportos rendezvények, foglalkozások felfüggesztése, illetve a lehetőségekhez képest a résztvevők létszámának korlátozása, ezzel a személyek közötti 1,5 -2 méteres távolság megtartásának biztosítása.
	+ Az étkezés a lakószobákban történik
	+ átmenetileg a külsős szolgáltatások, mint masszázs, manikűr, pedikűr szolgáltatás, felfüggesztése,
	+ a csoportos torna foglalkozások szüneteltetése, kivéve, ha jó idő esetén, az udvaron lehetőség nyílik azok megtartására.
* A dolgozók, lakók és az esetleges látogatók /végstádiumú betegek esetén/ oktatása az alapvető (standard) és a terjedés alapú infekciókontroll óvintézkedésekre, különös tekintettel az egyéni védőeszközök használatára, valamint a kéz- és légúti higiénére,
* A terjedés mértékének figyelembevételével az infekciókontroll óvintézkedések gyors életbe léptetése,
* A tüneteket mutató dolgozókkal kapcsolatos aktuális rendelkezések és teendők betartása,
* A szükséges extrakapacitások szükségessége esetén az operatív intézkedések megtétele. A dolgozók munkarendjének szükséges mértékben történő módosítása előzetes tájékoztatás után.
* Az Otthon falain kívül történő beszerzéseket, szállításokat végző személy, az intézet területén csak védőruhában /szájmaszk, kesztyű, lábzsák, védőköpeny/ közlekedhet és csak a legszükségesebb mértékig mehet azokra a területekre, ahol lakók tartózkodnak, illetve élelmezéssel kapcsolatos tevékenységet végeznek.
* Az Otthonon belül történő anyagmozgatásokat a karbantartó személyzet végzi.
* A lakók ás hozzátartozóik megfelelő tájékoztatása után, a hozzátartozók által kívülről beküldhető csomagok, Otthonba történő behozatalának átmeneti szüneteletetése.
* A lakók teljes ellátásának folyamatos biztosítása mellett, az esetlegesen mégis szükségessé vált termékek beszerzésének biztosítása. Az Otthonba behozott árucikkek átadás – átvétel előtti fertőtlenítése szükséges.
* A kézpénzzel történő fizetés korlátozása, pl.: térítési díj, gyógyszer számla átutalással történő kiegyenlítése.
* Gyógyszerből, tartós élelmiszerekből legalább egy havi plusz tartalék képzése, felkészülve az esetlegesen kialakuló átmeneti készlethiányra.
* A rendelkezésre álló humán erőforrás, valamint a szükséges eszközök /fertőtlenítőszerek, védőeszközök/ naprakész felmérése és a gyűjtött adatok alapján történő utánpótlás megszervezése.

**2. Korai felismerés és elkülönítés**

* a gyanús esetek korai felismerése és az Otthon orvosának történő jelentése, értékelése, továbbá az esetlegesen diagnosztizált személyek előírás szerinti jelentése és a tünetek súlyossági fokától függően intézkedés a további elhelyezésükről, az aktuálisan érvényben lévő járványügyi szabályoknak megfelelően,
* A gyanús és a megerősített COVID-19 esetek ellátásának térbeni és időbeni elkülönítése egymástól,
* A betegek elkülönítése, valamint a megfelelő izolációs szobák, akár részlegek kialakítása érdekében, azonosítani kell mindazokat a helyiségeket, amelyek a lehető legkevesebb beavatkozással átalakíthatók ezekre a célokra:
	+ Amennyiben megoldható, a fertőzés-gyanús betegeket egyágyas szobákban kell elkülöníteni.
	+ Az igazoltan ugyanazon kórokozóval fertőzött betegek elhelyezhetők közös szobában (kohorsz-izoláció), ahol az ágyak közötti távolság legalább 1,5 méter.
	+ Az izolációs kórtermeknek rendelkezniük kell saját fürdőszobával, és a betegek minden tevékenységét a lakószoba területére kell korlátozni.
	+ Amennyiben megoldható, ki kell alakítani a COVID-19 betegek ellátására specializált izolációs szobát.

**3. A gyanús, valószínűsített és megerősített COVID-19 esetek elkülönítése**

* A betegre haladéktalanul sebészi orr-szájmaszkot kell adni, amennyiben ezt állapota megengedi.
* A beteget haladéktalanul el kell különíteni: lehetőleg jól szellőző, lehetőleg komfortos, külön (egyágyas) lakószobában kell elhelyezni.
* Amennyiben nem áll rendelkezésre egyszemélyes lakószoba, a betegelhelyezés kérdésének eldöntéséhez az alábbiakat kell figyelembe venni:
* Elsősorban az erősen köhögő, köpetet ürítő betegek egyágyas, komfortos lakószobában való elhelyezése indokolt. **Kohorsz izoláció** – az azonos kórokozóval fertőzött betegeket azonos lakószobában történő elhelyezése – lehetséges. Amennyiben a kohorsz izoláció sem biztosítható, és elkerülhetetlen a felső légúti tüneteket mutató beteg nem fertőzött vagy más kórokozóval fertőzött beteg mellé való helyezése, az alábbiakat kell figyelembe venni:
* Nem lehet közös lakószobában elhelyezni azokat az ápoltakat, akiknek állapotuknál fogva nagyobb a fertőzések iránti fogékonysága, illetve náluk egy esetleges fertőzés kedvezőtlen kimenetellel járna.
* A betegek ágyait egymástól több mint 1,5 méter távolságra kell elhelyezni. A betegágyakat – ha van rá lehetőség - egymástól függönnyel/paravánnal kell elválasztani egymástól a direkt kontaktus lehetőségének minimalizálása érdekében.
* A COVID-19 fertőzésre gyanús személy ne legyen megerősített COVID-19 fertőzött lakóval azonos lakószobában elkülönítve.
* Amennyiben az Otthonban megerősített COVID-19 esettel való szoros kontaktus okán járványügyi zárlat céljából került személy tünetmentes, de az elvégzett laboratóriumi vizsgálat alapján új koronavírussal fertőzöttnek bizonyul, az ilyen személy ne legyen tünetekkel rendelkező gyanús vagy megerősített COVID-19 fertőzöttel azonos lakószobában elkülönítve.
* A lakószoba ajtaját csukva kell tartani.
* Amennyiben a humán erőforrás-kapacitás megengedi, a gyanús, valószínűsített és megerősített COVID-19 esetek ellátását az erre kijelölt személyzet végezze.
* A gondozó személyzetnek az így elhelyezett betegek ellátása során, két beteg ellátása között a védőöltözetet cserélnie kell és kezet kell fertőtlenítenie, függetlenül attól, van-e vagy nincs a betegek cseppfertőzés izolációra szüksége.

**3. Egyéni védőeszközök alkalmazása**

* Az elkülönítő lakószobában, illetve a beteget érintő bármely ellátás során a gondozó személyzetnek, valamint a takarításban, fertőtlenítésben és hulladékkezelésben részt vevő dolgozóknak az alábbi, szakszerűen felvett, megfelelően illeszkedő egyéni védőeszközökből álló védőfelszerelést kell viselnie:
	+ - sebészeti orr/szájmaszk (vagy FFP2 respirátor),
		- védőszemüveg vagy arcvédő,
		- kesztyű (egyszer használatos),
		- védőruha vagy köpeny (hosszú ujjú, egyszer használatos, vízlepergető anyagú)
		- sebészi műtős sapka (egyszer használatos).
* Fröccsenéssel, illetve aeroszol-képződéssel járó beavatkozásoknál az arc fokozott védelme érdekében javasolt az arcvédő alkalmazása is kiegészítő védelemként (respirátor/maszk+védőszemüveg+arcvédő).
* A hosszú ujjú, egyszer használatos, vízlepergető anyagú védőruhának vagy köpenynek nem kell sterilnek lennie. Ha vízlepergető anyagú védőruha vagy köpeny nem elérhető, akkor egyszer használatos műanyag kötény is viselhető a nem-vízlepergető anyagú védőruha vagy köpeny felett. Valamennyi védőeszköz esetében fontos a megfelelő méret/illeszkedés, mivel nem megfelelő illeszkedés esetén az eszköz viselése nem nyújt védelmet.
* Az egyéni védőeszközök szakszerű felvétele előtt és szakszerű levétele után kézfertőtlenítést kell végezni.

**4. Alapvető és terjedés alapú óvintézkedések alkalmazása**

* Szigorúan be kell tartani az alapvető óvintézkedések mellett a cseppfertőzéssel, a légúti terjedéssel, valamint a közvetlen vagy közvetett kontaktussal terjedő fertőzések megelőzésére vonatkozó óvintézkedéseket. (Felhívjuk a figyelmet arra, hogy az alapvető [standard] óvintézkedésekben foglalt fertőzés-megelőzési előírásokat minden beteg ellátása esetében be kell tartani.)
* A kézhigiénés szabályok betartása mellett a gondozó személyzetnek bármely légúti fertőzés tüneteit mutató beteg ellátása esetén sebészi orr-szájmaszkot kell viselnie, függetlenül attól, hogy felmerül-e a betegnél a COVID-19 fertőzés gyanúja.
* A fent hivatkozott infekciókontroll óvintézkedések közül kiemelendők az alábbi pontok.

**Egyéni védőeszköz alkalmazása**

* A megfelelő védőeszköz-használat kiemelten fontos, részletes instrukciók az erre vonatkozó fejezetben találhatók.

**Megfelelő kézhigiéné:**

* + A megfelelő kézhigiénés szabályokat szigorúan betartva kell alkalmazni valamennyi beteg ellátása során (védőkesztyű használatától függetlenül):

(1) a beteg érintése előtt,

(2) aszeptikus beavatkozás előtt,

(3) a vérrel vagy testváladékkal való expozíció után,

(4) a beteg érintése után,

(5) a beteg környezetének érintése után.

(6) kontaminálódott eszközök, tárgyak, műszerek érintése, kezelése után

* + Kézfertőtlenítést kell végezni a védőeszközök felvétele előtt és a védőeszközök levételét követően.
	+ Higiénés kézfertőtlenítésre (alkoholos bedörzsölés), illetve fertőtlenítő kézmosásra (fertőtlenítő szappanos kézmosás) fali-, mobil adagolóból kijuttatott, ún. széles hatásspektrumú (baktericid, fungicid, virucid hatással rendelkező), hazánkban engedélyezett fertőtlenítőszert vagy fertőtlenítő hatású folyékony szappant kell alkalmazni.
	+ Mind a kézmosást, mind az alkoholos kézbedörzsölést a megfelelő technikával és behatási időn át kell elvégezni. Kézmosás ajánlott időtartama: kb. 40-60 másodperc, kézbedörzsölés ajánlott időtartama: 20-30 másodperc.
	+ Előnyben kell részesíteni a betegellátási pontoknál elhelyezett (ún. mobil) adagolókból kijuttatható, alkohol alapú kézfertőtlenítő szereket (ún. alkoholos kézbedörzsölő készítményeket).
	+ A kézfertőtlenítés (elsősorban alkoholos kézbedörzsölés) lehetőségét javasolt minden betegellátási ponton biztosítani.
	+ A védőruha felvétele előtt, illetve a megfelelő kézhigiénés gyakorlat biztosíthatóságához az alábbi feltételeknek is teljesülniük kell:
		- a dolgozó ékszert, műkörmöt, épített körmöt, körömlakkot nem viselhet
		- a kézen lévő esetleges sérüléseket vízálló kötéssel le kell fedni.

**Elkülönítő lakószobába lépő személyek számának korlátozása**

* A lakószobába csak a beteg ellátásában részt vevő gondozók léphetnek be, az egyéb dolgozók (ideértve a takarítókat is) számát korlátozni kell és valamennyi, az ellátásban részt vevő személyt regisztrálni szükséges.

**Betegellátási eszközök**

* A beteg ellátása során lehetőleg egyszer használatos eszközöket kell használni. A nem egyszer használatos eszközöket lehetőleg személyre szólóan kell alkalmazni, és a gyártó előírása szerint kell fertőtleníteni.

**Környezet fertőtlenítése**

* A lakószobákban folyamatos környezet fertőtlenítés szükséges virucid hatástartamú szerrel. A beteg távozását követően a lakószobában záró fertőtlenítést kell végezni.

**Textíliák kezelése**

* A beteg textíliája a lakószobában, „fertőző” megjelölésű, lehetőség szerint olvadó zsákban gyűjtendő. A szennyes textília számolása nem megengedett. A textíliák mosása során az egészségügyben alkalmazott fertőtlenítő mosási eljárások alkalmazandók.

**Az elkülönítő lakószoba elhagyása, a beteg szállítása**

* A betegek indokolatlanul nem hagyhatják el a lakószobát.
* A lakószoba indokolt elhagyása (a beteg vizsgálatra, más intézménybe szállítása, stb.) esetén gondoskodni kell arról, hogy a beteg sebészi orr-szájmaszkot viseljen és fel kell szólítani a légzési higiénia / köhögési etikett betartására.
* A beteget szállító személyzet számára is kötelező a védőeszközök alkalmazása és a megfelelő kézhigiénés gyakorlat. A vizsgálatot végző osztállyal/részleggel előzetesen egyeztetni kell: a beteg vizsgálatára úgy kerüljön sor, hogy a vizsgálóhely fertőtlenítő takarítása a vizsgálat után a lehető leghamarabb megtörténhessen.
* Amennyiben a beteget más intézménybe kell szállítani, az Országos Mentőszolgálat a saját intézkedési tervében leírtak szerint jár el gyanús, valószínűsített vagy megerősített COVID-19 fertőzött szállításakor.

**Látogatás**

* A beteg csak a legindokoltabb esetben és korlátozott módon látogathatóak /végstádiumú betegek/, az intézmény eseti elbírálása alapján. A látogatók előzetes regisztráció és megfelelő felkészítés után léphetnek a lakószobába. A felkészítés során a látogatókat meg kell tanítani a védőeszközök megfelelő használatára és a helyes kézfertőtlenítési gyakorlatra. A védőeszköz-használatot ellenőrizni kell. Monitorozni kell, hogy a betegnél történt legutóbbi látogatást követő 14 napon belül a látogatónál kialakult-e az új koronavírus megbetegedésre jellemző tünet.

**5. Járványügyi megfigyelés időtartama alatt betartandó szabályok Otthonunkban:**

1. **Az Otthon lakói részére teljes körű szoba karantén biztosítása szükséges járványügyi megfigyelés időtartama alatt.**
2. **Az Otthon valamennyi dolgozója részére egyéni védőruházat biztosítása kötelező (szájmaszk, gumikesztyű, köpeny, hajvédő).**
3. **Az Otthon dolgozóinak az ellátás során szobánként kötelezően kesztyűcserét kell végezni.**
4. **A lakók ellátása előtt és után is a dolgozóknak fokozott fertőtlenítési eljárást kell végezni virucid hatású szerrel (fertőtlenítős kézmosás, evőeszközök fertőtlenítő hatású mosogatószeres mosogatása).**
5. **Fokozott tisztítást és fertőtlenítést kell végezni a lakók saját textíliáin és azokat tisztán, elkülönítetten kell tárolni (ruhanemű, törölköző,ágynemű, konyharuha stb.).**
6. **A lakószobák, fürdőszobák, illemhelyek, kézmosók, mosogatók és munkafelületek fokozott virucid hatású fertőtlenítését el kell végezni.**
7. **A fokozott kézmosás és fokozott kézfertőtlenítés mind a szobákban, mind az intézmény egyéb területein kötelező.**
8. **Az Intézmény vezetője köteles szükséges egészségügyi ellátás esetén az intézmény orvosával előzetesen egyeztetni.**
9. **Az Otthonban a lakók között jelentkező légúti (láz, köhögés, légszomj),valamint enterális tünetek (hányás, hasmenés) megjelenése estén köteles azonnal, az orvost vagy az ügyeletes orvost értesíteni és a tőle kapott utasításoknak megfelelően eljárni.**
10. **Az Intézetvezető az átadott figyelmeztető feliratot köteles az Otthon bejárai ajtaján elhelyezni.**

**7. Izolációs szobák kialakítása és az esetlegesen szükségessé váló költözések szempontjai Otthonunkban az alábbiak:**

* Intézményünkben szükség esetén 10-12 fő azonnali elkülönítésére, izolációjára van lehetőség
* Az 51 db egyszemélyes szobák alkalmasak szükség esetén az izolálásra.
* Amennyiben nagyobb létszámú megbetegedés történik, a lakók áthelyezésével, mozgatásával további izolációra alkalmas lehetőséget tudunk biztosítani.
* A biztonságos ellátáshoz szükséges tárgyi feltételeket biztosítjuk, az eszközöket a lehetőségek szerint beszereztük és folyamatosan pótoljuk, beleértve a gyógyszereket is.
* A gazdasági helyiségeket ( konyha, ebédlők, mosoda, raktárak, mosdók ) a fokozott higiéniai szabályok karbantartásával üzemeljük.

A fertőzés megjelenése esetén tájékoztatjuk a munkatársakat és az Érdekképviseleti fórumot az izoláció szükségességéről, amennyiben a betegség megjelenik intézményünkben;

* A költöztetés prioritási szempontjai a következők:
	+ - az emberi élet védelme,
		- a beteg tünetei, egészségi állapota, gondozási szükséglete,
		- minél kevesebb lakó helyének megváltoztatására kerüljön sor,
		- a lakóközösség érdekei, az egészséges lakótársak védelme jelen járványügyi helyzetben az egyéni érdekeket, mint pl.: lakószoba elhelyezkedése, lakótársak száma, mentális állapota, személyisége, szimpátia felülírhatja,
		- A járványügyi helyzet megszűnése után minden ellátottunk a szerződésben kötött eredeti helyére kerül visszaköltöztetésre.

Az izolációs terv előzetes véleményezése az Érdekképviseleti Fórum elnökétől megtörtént.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Érdekképviseleti Fórum elnöke

*Készítette: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

 Ocskó Györgyné

 *intézményvezető*

 *Jóváhagyta:*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *Dr. Budavári Attila*

*orvos*

***Hivatkozások:***

*Az egészségügyről szóló 1997. évi CLIV. törvény*

*Vészhelyzet kihirdetéséről szóló 40/2020. (III.11). Korm. rendelet*

*A fertőző betegségek és a járványok megelőzése érdekében szükséges járványügyi intézkedésekről szóló 18/1998. (VI.3) NM rendelet.*

*Nemzeti Népegészségügyi Központ, eljárásrend a 2020. évben azonosított új koronavírussal kapcsolatban (követendő járványügyi és infekciókontroll szabályok) 2020.03.31*

*Emberi Erőforrások Minisztériuma, 2020.03.29.-én kelt X/1648 – 1 /2020/SZOCSZOLG/ iktatószámú levele, melynek tárgya a gyanús vagy fertőzött betegekhez kapcsolódó izolációs feladatok*

*Járványügyi Hatóság :A bentlakásos intézmények COVID-19 fertőzéssel kapcsolatos felkészülési és infekciókontroll feladatai 2020.04.03..*

 *Ráckeve, 2020.04.06.*